സഞ്ജന ഗൽറാണി

ഒരു ഇന്ത്യൻ മോഡലും ചലച്ചിത്രനടിയുമാണ് **സഞ്ജന ഗൽറാണി** (ജനനം: 1989 ഒക്ടോബർ 10). ഇവരുടെ യഥാർത്ഥ പേര് **അർച്ചന ഗൽറാണി** എന്നാണ്. 2006-ൽ പുറത്തിറങ്ങിയ *ഒരു കാതൽ സെയ്‌വീർ* എന്ന തമിഴ് ചലച്ചിത്രത്തിലാണ് സഞ്ജന ആദ്യമായി അഭിനയിക്കുന്നത്. അതേവർഷം പുറത്തിറങ്ങിയ *ഗണ്ഡ ഹെണ്ഡതി* എന്ന ചിത്രത്തിലെ വിവാദമായ അഭിനയത്തിലൂടെയാണ് സഞ്ജന പ്രശസ്തയായത്. 2008-ൽ പുരി ജഗന്നാഥ് സംവിധാനം ചെയ്ത *ബുജ്ജിഗഡു* എന്ന തെലുങ്ക് ചിത്രത്തിലെ സഹനായികാവേഷവും ശ്രദ്ധിക്കപ്പെട്ടിരുന്നു. 2017-ലെ *ദണ്ഡുപാളയ 2* എന്ന കുറ്റാന്വേഷണ ചലച്ചിത്രത്തിലെ സഞ്ജനയുടെ നഗ്നരംഗങ്ങൾ ഏറെ ചർച്ച ചെയ്യപ്പെട്ടിരുന്നു.

## ആദ്യകാല ജീവിതം
ഒരു സിന്ധി കുടുംബത്തിൽ ജനിച്ച സഞ്ജനാ ഗിൽറാണി ബെംഗളൂരുവിലാണ് വളർന്നത്. യൂണിവേഴ്സിറ്റി പഠനത്തിനു മുമ്പുതന്നെ മോഡലിംഗ് രംഗത്തു സജീവമായി. മോഡലിംഗ് രംഗത്തു പ്രവർത്തിക്കുന്ന സമയത്ത് അറുപതോളം പരസ്യചിത്രങ്ങളിൽ അഭിനയിച്ചു. ഫാസ്ട്രാക്ക് വാച്ചിന്റെ പരസ്യത്തിൽ നടൻ ജോൺ എബ്രഹാമുമൊത്തുള്ള അഭിനയം പ്രേക്ഷകശ്രദ്ധ നേടിയിരുന്നു.

സഞ്ജനയുടെ സഹോദരി നിക്കി ഗൽറാണിയും ചലച്ചിത്രനടിയാണ്.

## ഔദ്യോഗിക ജീവിതം
### ആരംഭം (2005)
രണ്ടു പരസ്യചിത്രങ്ങൾക്കുശേഷം *സോഗ്ഗഡു*, *പാണ്ഡുരംഗ വിട്ടാള* എന്നീ ചലച്ചിത്രങ്ങളിൽ ചെറിയ വേഷങ്ങളിൽ അഭിനയിച്ചു. *ഗന്ധ ഹെൻഡതി* എന്ന ചലച്ചിത്രത്തിൽ ആദ്യമായി നായികാവേഷത്തിൽ അഭിനയിച്ചു. പക്ഷെ സഞ്ജന അഭിനയിച്ച *ഒരു കാതൽ സെയ്‌വീർ* എന്ന തമിഴ് ചലച്ചിത്രമാണ് ആദ്യമായി പ്രദർശനത്തിനെത്തിയത്. കുറഞ്ഞ മുതൽ മുടക്കിൽ നിർമ്മിച്ച ഈ ചിത്രം സാമ്പത്തികവിജയം നേടിയില്ല. പലരും സഞ്ജനയുടെ അഭിനയത്തെ വിമർശിച്ചിരുന്നു. 2002-ൽ പുറത്തിറങ്ങിയ *അൺഫെയ്ത്ത്ഫുൾ* എന്ന ഹോളിവുഡ് ചിത്രത്തിന്റെയും  2004-ൽ പുറത്തിറങ്ങിയ *മർഡർ* എന്ന ഹിന്ദി ചിത്രത്തിന്റെയും റീമേക്കായിരുന്നു *ഗന്ധ ഹെൻഡതി* എന്ന ചലച്ചിത്രം. ഈ ചിത്രവും ഏറെ വിമർശിക്കപ്പെട്ടു. ഈ ചിത്രത്തിലെ സഞ്ജനയുടെ അഭിനയത്തിനു മിശ്രപ്രതികരണമാണ് ലഭിച്ചത്. 2008-ൽ പുരി ജഗന്നാഥ് സംവിധാനം ചെയ്ത *ബുജ്ജിഗഡു* എന്ന തെലുങ്ക് ചിത്രത്തിൽ പ്രഭാസിനും തൃഷയ്ക്കുമൊപ്പം ശ്രദ്ധേയമായ വേഷം ചെയ്തു. ഇതൊരു ചെറിയ വേഷമായിരുന്നുവെങ്കിലും സഞ്ജനയ്ക്കു പ്രേക്ഷകശ്രദ്ധ നേടാൻ കഴിഞ്ഞു. 2010-ൽ *പോലീസ് ,പോലീസ്* എന്ന തെലുങ്ക് ചിത്രത്തിനുശേഷം *ഹുഡുഗ ഹുഡുഗി* എന്ന ചിത്രത്തിൽ അതിഥിവേഷം ചെയ്തു. *മിലരി* എന്ന ചിത്രത്തിലെ അഭിനയത്തിലൂടെ കന്നഡ സിനിമാ ലോകത്തു പ്രശസ്തയായി. 2012-ലെ *ഐ ആം സോറി മാതേ ബന്നി പ്രീത്സോന* എന്ന ചിത്രത്തിലെ അഭിനയത്തിന് മികച്ച പ്രതിനായികയ്ക്കുള്ള ബാംഗ്ലൂർ ടൈംസ് അവാർഡ് സഞ്ജനയ്ക്കു ലഭിച്ചു.

2012 ജനുവരിയിൽ *കാസനോവ* എന്ന ചിത്രത്തിലൂടെ മലയാള ചലച്ചിത്ര രംഗത്തു പ്രവേശിച്ചു. ഈ ചിത്രത്തിൽ ഒരു സൽസ നർത്തകിയായാണ് സഞ്ജന അഭിനയിച്ചത്. 2012-ൽ ഷാജി കൈലാസ് സംവിധാനം ചെയ്ത *ദ കിംഗ് ആൻഡ് ദ കമ്മീഷണർ* എന്ന മലയാളചലച്ചിത്രത്തിലും അഭിനയിച്ചു.

### 2017 മുതൽ
2017-ൽ പുറത്തിറങ്ങിയ *ദണ്ഡുപാളയ 2* എന്ന ചിത്രത്തിലെ *ചന്ദ്രി* എന്ന കഥാപാത്രത്തിലൂടെ നിരൂപകശ്രദ്ധ നേടി. തെന്നിന്ത്യൻ നടി പൂജാ ഗാന്ധിയോടൊപ്പം സഞ്ജനയും അറിയപ്പെടാൻ തുടങ്ങി.

## വിവാദങ്ങൾ
2017-ൽ പുറത്തിറങ്ങിയ *ദണ്ഡുപാളയ 2* എന്ന ചിത്രത്തിലെ അഭിനയത്തിനു സഞ്ജനയ്ക്കു പ്രേക്ഷകശ്രദ്ധ നേടാൻ കഴിഞ്ഞു. കർണാടകയിലെ അധോലോക സംഘമായ 'ദണ്ഡുപാളയ'യെക്കുറിച്ചുള്ള *ദണ്ഡുപാളയ* എന്ന ചലച്ചിത്രം 2012-ൽ പുറത്തിറങ്ങിയിരുന്നു. ഈ ചിത്രത്തിന്റെ രണ്ടാം ഭാഗമായാണ് *ദണ്ഡുപാളയ 2* പുറത്തിറങ്ങിയത്. ഈ ചിത്രത്തിൽ സഞ്ജനാ ഗൽറാണി നഗ്നയായി അഭിനയിച്ചിരുന്നു. സെൻസർ ബോർഡിന്റെ പ്രദർശനാനുമതി ലഭിക്കുന്നതിനായി ഈ രംഗങ്ങൾ ചിത്രത്തിൽ നിന്ന് ഒഴിവാക്കേണ്ടി വന്നു. എന്നാൽ സഞ്ജനയുടെ നഗ്നദൃശ്യങ്ങൾ സോഷ്യൽ മീഡിയ വഴി പ്രചരിച്ചു. ചിത്രത്തിന്റെ പ്രചരണത്തിനായി അണിയറ പ്രവർത്തകർ തന്നെയാണ് ദൃശ്യങ്ങൾ പ്രചരിപ്പിച്ചതെന്ന് ആരോപണമുണ്ട്.

## ചലച്ചിത്രങ്ങൾ

### ടെലിവിഷൻ
സ്വർണ്ണഘടകം – മഹാറാണി – ടെലിവിഷൻ പരമ്പര

## പുരസ്കാരങ്ങൾ
;ബംഗളൂരു ടൈം അവാർഡ്സ്
* മികച്ച പ്രതിനായിക - 2011 (*മാതേ ബന്നി പ്രീത് സോന*)
;ജിഎംഎസ്എ അവാർഡ്
* സെലിബ്രിറ്റി സോഷ്യൽ മീഡിയ ഐക്കൺ - 2016
;ലിംക ബുക്ക് ഓഫ് റെക്കോർഡ്സ്
* 2015-ൽ 104 മണിക്കൂർ സൈക്കിൾ ചവിട്ടിക്കൊണ്ട് ലിംക ബുക്ക് ഓഫ് റെക്കോർഡ്സിൽ ഇടംനേടി.

## അവലംബം

## പുറംകണ്ണികൾ

* 

വർഗ്ഗം:ഇന്ത്യൻ മോഡലുകൾ
വർഗ്ഗം:തമിഴ്‌ചലച്ചിത്ര നടിമാർ
വർഗ്ഗം:തെലുഗ് ചലച്ചിത്ര അഭിനേതാക്കൾ
വർഗ്ഗം:കന്നഡചലച്ചിത്ര നടിമാർ
വർഗ്ഗം:മലയാളചലച്ചിത്രനടിമാർ
വർഗ്ഗം:1989-ൽ ജനിച്ചവർ
വർഗ്ഗം:ഒക്ടോബർ 10-ന് ജനിച്ചവർ
വർഗ്ഗം:ലിംക ബുക്ക് ഓഫ് റെക്കോർഡ്സിൽ സ്ഥാനം ലഭിച്ചവർ